Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2001 M. SAUSIO 5 D. NUTARIMO NR. 16 „DĖL VALSTYBĖS TURTO PERDAVIMO PATIKĖJIMO TEISE IR SAVIVALDYBIŲ NUOSAVYBĖN“ PAKEITIMO

2021 m. birželio 16 d. Nr. 470

Vilnius

Lietuvos Respublikos Vyriausybė n u t a r i a:

Pakeisti Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“:

1. Pakeisti 10.3 papunktį ir jį išdėstyti taip:

„10.3. perduodant valstybės turtą Aprašo 4.4–4.7 papunkčiuose nurodytiems juridiniams asmenims, – jų parengtas paaiškinimas, kuriuo pagrindžiama būtinybė perduoti jiems valstybės turtą. Valstybės nekilnojamąjį turtą perduodant savivaldybei, paaiškinime taip pat turi būti nurodyta perimamo valstybės nekilnojamojo turto naudojimo paskirtis ir pagrįstas perimamo valstybės nekilnojamojo turto tinkamumas savivaldybės tarybos sprendime nurodytai valstybinei (valstybės perduotai savivaldybei) funkcijai įgyvendinti;“.

2. Pakeisti 10.6.2 papunktį ir jį išdėstyti taip:

„10.6.2. jeigu perduodamas (išskyrus perdavimą Aprašo 4.6 papunktyje nurodytiems patikėjimo teisės subjektams) administracinės paskirties valstybės nekilnojamasis turtas:

10.6.2.1. darbo kabinetų plotas;

10.6.2.2. subjekto, kuriam perduodamas administracinės paskirties valstybės nekilnojamasis turtas, valstybės tarnautojų pareigybių ir (arba) darbuotojų, dirbančių pagal darbo sutartis, skaičius, jeigu administracinės paskirties valstybės nekilnojamasis turtas perduodamas savivaldybei, – savivaldybės tarybos sprendime nurodytą valstybinę (valstybės perduotą savivaldybei) funkciją atliekančių darbuotojų skaičius;

10.6.2.3. informacija apie patikėjimo teisės subjekto valdomą ir naudojamą administracinės paskirties valstybės nekilnojamąjį turtą, dėl jo sudarytas nuomos ar panaudos sutartis, sutarčių šalis, pagal sutartis perduoto valstybės nekilnojamojo turto plotą ir sutarčių galiojimo terminus, metinį nuomos mokesčio dydį, jeigu administracinės paskirties valstybės nekilnojamasis turtas perduodamas savivaldybei, – informacija apie savivaldybės tarybos sprendime nurodytai valstybinei (valstybės perduotai savivaldybei) funkcijai įgyvendinti naudojamą administracinės paskirties valstybės nekilnojamąjį turtą, dėl jo sudarytas nuomos ar panaudos sutartis, sutarčių šalis, pagal sutartis perduoto valstybės nekilnojamojo turto plotą ir sutarčių galiojimo terminus, metinį nuomos mokesčio dydį;“.

Ministrą Pirmininką pavaduojanti finansų ministrė	Gintarė Skaistė